Gotha Go 145

Το Gotha Go 145 γερμανικό μονοκινητήριο διθέσιο διπλάνο εκπαιδευτικό αεροσκάφος. Παρόλο που ήταν παρωχημένα όταν ξέσπασε ο Β΄ Παγκόσμιος Πόλεμος, τα Go 145 παρέμειναν σε υπηρεσία με την Luftwaffe μέχρι το τέλος της σύρραξης. Αξιοποιήθηκαν επίσης ως αεροσκάφη προσβολής/παρενόχλησης των εχθρικών στρατευμάτων κατά τη διάρκεια της νύχτας.

Σχεδιασμός και ανάπτυξη
Η εταιρεία  Gothaer Waggonfabrik (Gotha) επανιδρύθηκε στις 2 Οκτωβρίου 1933. Το πρώτο αεροσκάφος που κατασκεύασε ήταν το Go 145, σχεδίασης του Άλμπερτ Κάλκερτ (Albert Kalkert). Ήταν ξύλινης κατασκευής με υφασμάτινη επικάλυψη, είχε σταθερό σύστημα προσγείωσης και προωθούνταν από κινητήρα Argus As 10C που έστρεφε δίφυλλη έλικα σταθερού βήματος. Το αρχικό πρωτότυπο πραγματοποίησε την παρθενική του πτήση τον Φεβρουάριο του 1934 και στη συνέχεια ακολούθησε η έκδοση παραγωγής (Go 145A) που διέθετε χειριστήρια και στα δύο κόκπιτ, για τον εκπαιδευτή και τον εκπαιδευόμενο.

Επιχειρησιακή ιστορία
Το 1935 τα Go 145 εντάχθηκαν σε υπηρεσία με τις μονάδες εκπαιδεύσεως της Luftwaffe. Αποδείχθηκαν επιτυχημένα και έτσι την παραγωγή του ανέλαβαν και άλλες εταιρείες, συμπεριλαμβανομένων των AGO, Focke-Wulf και BFW. Go 145 παρήχθησαν επίσης κατόπιν αδείας στην Ισπανία και την Τουρκία. Μάλιστα τα ισπανικά αεροσκάφη έφεραν την ονομασία CASA 1145-L και παρέμειναν σε υπηρεσία πολύ μετά το τέλος του παγκοσμίου πολέμου.

Εξαιρουμένων των πρωτοτύπων, παρήχθησαν 1182 αεροσκάφη στη Γερμανία για την Luftwaffe, ενώ άγνωστος είναι ο αριθμός των αεροσκαφών που παρήχθησαν σε άλλες χώρες. Με βάση το αρχικό Go 145A αναπτύχθηκαν επίσης βελτιωμένες εκδόσεις: το Go 145B είχε κλειστό κόκπιτ και αεροδυναμικά καλύμματα για τους τροχούς και το Go 145C είχε ένα πολυβόλο των 7,92 mm στο πίσω κόκπιτ για εκπαιδευτικούς σκοπούς.

Ήδη από το 1942 η Σοβιετική Ένωση χρησιμοποιούσε στο Ανατολικό Μέτωπο πεπαλαιωμένους τύπους όπως το Polikarpov Po-2 για την προσβολή/παρενόχληση των γερμανικών στρατευμάτων κατά τη διάρκεια της νύχτας. Θεωρώντας τη δράση της σοβιετικής αεροπορίας επιτυχημένη, η Luftwaffe δημιούργησε τις δικές της αντίστοιχες μονάδες και τις εξόπλισε με παλαιά αεροσκάφη. Η πρώτη τέτοια μονάδα συγκροτήθηκε τον Δεκέμβριο του 1945 και εξοπλίστηκε με Gotha Go 145 και Arado Ar 66. Μέχρι τον Οκτώβριο του 1943 είχαν εξοπλισθεί έξι μονάδες με Gotha.

Στα καταληκτικά στάδια του πολέμου στην Ευρώπη, τα Go 145 εξόπλιζαν τις περισσότερες μονάδες νυχτερινής προσβολής/παρενόχλησης. Τον Μάρτιο του 1945 η 5η Πτέρυγα Νυχτερινής Προσβολής (γερμ. Nachtschlachtgruppe 5) διέθετε 69 Gotha, εκ των οποίων τα 52 ήταν επιχειρησιακά. Αντίστοιχα η Nachtschlachtgruppe 3 που βρίσκονταν στον θύλακο της Κουρλάνδης διέθετε δεκαοκτώ αεροσκάφη, εκ των οποίων τα δεκαέξι ήταν επιχειρησιακά.

Χρήστες

 Αυστρία
 Η Αυστριακή Πολεμική Αεροπορία παρέλαβε δώδεκα αεροσκάφη το 1937.

 Τσεχοσλοβακία
 Η Πολεμική Αεροπορία της Τσεχοσλοβακίας ενέταξε σε υπηρεσία Go 145 μεταπολεμικά.

 Γερμανία
 Luftwaffe

 Ρουμανία
 Ρουμάνικη Βασιλική Αεροπορία

 Σλοβακία
 Πολεμική Αεροπορία της Σλοβακίας

 Ισπανία
 Ισπανική Πολεμική Αεροπορία

 Τουρκία
 Τουρκική Πολεμική Αεροπορία

Δείτε επίσης

Συγκρίσιμα αεροσκάφη
Bücker Bü 131
Repülőgépgyár Levente II
Polikarpov Po-2

Παραπομπές

Βιβλιογραφία
 Bishop, C. Luftwaffe Squadrons, 1939–1945. Amber Books, 2006.
 Donald, D. (ed.) Warplanes of the Luftwaffe: Combat aircraft of Hitler’s Luftwaffe, 1933–1945. Aerospace Publishing, 2001.
 Gerdessen, Frederik. "Estonian Air Power 1918 – 1945". Air Enthusiast, No. 18, April – July 1982. pp. 61–76. .
 Green, William. Warplanes of the Third Reich. London: Macdonald and Jane's Publishers Ltd., 1970 (fourth impression 1979). .
 Nowarra, Heinz J. Die Deutsche Luftrüstung 1933–1945 (in German). Koblenz, Germany: Bernard & Graeffe Verlag, 1993. .
 Wood, Tony and Gunston, Bill. Hitler's Luftwaffe: A pictorial history and technical encyclopedia of Hitler's air power in World War II. London: Salamander Books Ltd., 1977. .

Εξωτερικοί σύνδεσμοι
 

Αεροσκάφη Gotha
Εκπαιδευτικά αεροσκάφη
Εμβολοκινητήρια στρατιωτικά αεροσκάφη
Αεροσκάφη του Β' Παγκοσμίου Πολέμου
Αεροσκάφη του Μεσοπολέμου